
[image: image1.png]


Martfű Város Polgármesterétől
Általános és részletes indoklás

Martfű Város Önkormányzata Képviselő-testületének

az önkormányzat 2012. évi Pénzügyi tervének  teljesítéséről

szóló …./2013. (IV. …)

rendeletéhez
Tisztelt Képviselő-testület!

Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011.(XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.

A 2012. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

Önkormányzatunk 2012. évi Költségvetése 1/2012. (II.10.) sz. rendelet alapján eredeti előirányzatban mind bevételi, és kiadási oldalon 1 462 225 e Ft melyet évközben többször módosítottunk, így a módosított előirányzat 1 942 515 e Ft-ra változott. A teljesítés bevételi oldalon 1 931 843 e Ft, a kiadási oldalon 1 713 321 e Ft összegben realizálódott.

Önkormányzatunk 2012. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése.
A 2012. évi költségvetésünket a 2011. évi bázisadatokra támaszkodva készítettük el, figyelembe véve a szigorú takarékoskodás elvét.

Ennek érdekében a rendelkezésre álló forrásaink jelentősebb hányadát, 81,1 %-át működési kiadások fedezetére használtuk fel, míg felhalmozási céljainkra 18,9%-át fordítottuk. 
Pályázati önrész és finanszírozása miatt szükségessé vált 2011. novembertől – 2012. novemberig 80 000 e Ft rulírozó felhalmozási hitelkeret megkötése. A keret felhasználására 2012. évben került sor 57 912e Ft összegben, amely hitelállományt októberben meg is szüntettük.
Az éves költségvetésünket hiánnyal terveztük a hiány fedezete az előző évi pénzmaradvány felhasználás 83.767 e Ft
A pályázatok előző években megelőlegezett pénzeszközei 2012. évben érkezetek számlánkra, bevételei 171 858 e Ft.
A többcélú kistérségi társulások jellemzően pénzügyileg kis mértékben érintik Önkormányzatunkat. Martfű Város Önkormányzata Szolnok Kistérségi Többcélú Társulás tagja 2012. december 31.-ig. Az eddigi tapasztalatok nem túl meggyőzőek. Az irányítás nem az Önkormányzatnál összpontosul, a kistérségi társulás viszont nincs érdekelve a költségek visszaszorításában. Ebből adódóan az Önkormányzatoknak kell a működés egy részét megfinanszíroznia, amit még a többlet normatíva sem tud fedezni. 
Ezen kívül az Önkormányzatunk több önkormányzattal (Rákócziújfalu, Mezőhék, Kengyel) tart fenn intézményi társulást.

Az említett negatív jelenségek az év folyamán likviditási problémákat nem eredményeztek, intézményeink gazdálkodása kiegyensúlyozott volt.

1. Bevételi források és azok teljesítése
Önkormányzatunk módosított bevételi előirányzatai teljesültek.
Az 1 462 225 e Ft eredeti és 1 942 515 e Ft módosított előirányzatunk 1 931 843 e Ft-ban realizálódott, amelyet tételesen mutat be az 1. számú melléklet. Az 1/a. számú melléklet az önállóan működő és gazdálkodó, valamint önállóan működő intézmények bevételeit szemlélteti.
Az intézményi működési bevételeink teljesítése a módosított előirányzathoz viszonyítva 
89 %-os teljesítést mutat. A bevétel kiesés oka a vízdíj és a térítési díj bevétel elmaradása, valamint Rákócziújfalu Önkormányzata által, a kerékpárút meg nem térített része. 
A likvid pénzeszközeinket folyamatosan figyelve, ezek lekötéséből jelentős kamatbevételeket ért el az önkormányzat. A többi működési bevételünk a tervezethez képest megegyező, kisebb eltéréseket mutat.
Intézményeink átérezték önkormányzatunk pénzügyi lehetőségeit és saját hatáskörben nagy erőfeszítéseket tettek szolgáltatásaik bővítése érdekében.

A helyi adóbevételeink a tervezett 460 000 e Ft előirányzathoz képest kedvezően alakultak, 473 962 e Ft a ténylegesen beérkezett összeg.
Martfű Város Önkormányzatának jelentős bevételt jelent a helyi adó. A helyi adó nagy részét az iparűzési adó teszi ki, melynek nagy hányadát 3 vállalkozás fizeti meg. Ezen vállalatok kisebb mértékű bevétel kiesése is jelentős iparűzési adó bevétel kiesést okozhat Önkormányzatunknál. 
Az iparűzési adó tervezése bizonytalanná teszi a Város költségvetését, amelyre tartalékot képezünk. Tervezett összeg 374 000 e Ft, teljesítése 380 008 e Ft-ban realizálódott.
A gépjárműadó tervezett bevétele 35 000 e Ft, ami 35 044 e Ft összegben teljesült.
A telekadót Önkormányzatunk 2011. július hónapban eltörölte.
Megosztott átengedett bevételeink és az állami támogatások a jóváhagyott és lebontott előirányzat szintjén teljesültek. Az 1.b. számú melléklet mutatja be a normatív állami támogatással kapcsolatos év végi elszámolásunkat, amely alapján 2 248 e Ft kiutalására kerül sor önkormányzatunk részére.
Megállapítható, hogy településünk állandó lakosai után befizetett személyi jövedelemadó egyre nagyobb hányada kerül évről-évre állami feladatokkal leterhelésre, valamint a normatív állami támogatások összege szinte nem változik, mindössze egy-két millió forint eltérést mutat.
A jövedelemkülönbség mérséklés elvonás összege 2012. évben 5 311 e Ft.
A mellékletekből látható, hogy a beszámolóban található összes állami hozzájárulás még a személyi jellegű juttatásokra és azok járulékaira - 785 891 e Ft - sem nyújtott fedezetet, továbbá a tavalyi év szintjét sem éri el.

Felhalmozási jellegű bevételek teljesítése terén jelentős bevétel növekedés keletkezett az eredeti előirányzathoz képest, a pályázatok megelőlegezett pénzeszközeinek megtérülése 227 780 eFt.  

Tervezett közelében alakultak a  Támogatásértékű működési célre átvett pénzeszközök 89 480e Ft a bevétel összege ami 96,5%-ra teljesült.
Az itt képződött bevételeink nagy része pályázatból, és közfoglalkoztatásból átvett pénzeszközökből keletkezett.

Sikeresen pályáztunk:

· Városi Művelődési Központ és Könyvtár több pályázatot nyert,
- TÁMOP-3.2.1.3-12/1-2012-0092,

- TÁMOP-3.2.3/A-11/1-2012-0100
Önkormányzatunk cél- és címzett támogatásban, valamint területi kiegészítést szolgáló fejlesztési célú támogatásban nem részesült.
2. Kiadások alakulása
Az Önkormányzat kiadásainak 82,1 %-át működésre, 17,9 %-át pedig felhalmozási feladatok megvalósítására fordítottuk, amelyet a 2.és a 2.a. számú mellékletben mutatunk be.

Forrásaink döntő hányadát az intézményeink működésére fordítottuk, melynek alapján az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására azonban minimális erőforrás állt rendelkezésre. 
Felhalmozási feladataink legjelentősebb részét a folyamatban lévő feladataink befejezése és a kötelezettségvállalással terheltek megvalósítása képezte. Az előző évhez képest sikerült növelni a felhalmozási kiadásokat.
Az előző évek halasztható felújítási munkáit csak részben valósította meg Önkormányzatunk. Nagyobb összegű feladatokra pályázatokat nyújtottunk be, amennyiben ezek egy része nem nyer, akkor saját forrrásból kell megvalósítani.
Legjelentősebb felhalmozási feladataink voltak:

· Martű-Rákóczifalva kerékpárút építés, megvalósítás 2011. év, elszámolás 2012.
· Martfű Művelődési Központ fejújítása, megvalósítás 2011. év, elszámolás 2012. 
· Napelemes rendszer kiépítése az intézményeknél 2 db KEOP pályázat: 

- KEOP-4.4.0/A/09: megvalósítás 2011. év, elszámolás 2012.,

- KEOP-4.2.0/A/11: megvalósítás és elszámolás a 2012. évet érinti.
· Ingatlan vásárlás (Piactér kialakításra)
A személyi kiadások a módosított előirányzathoz viszonyítva 98,0 %-ra, a járulékok követve a személyi kiadásokat 97,3 %-ra teljesültek.
A dologi kiadásokat folyamatos kontroll alatt tartva, az előző év teljesítéséséhez képest 92,1%-os teljesítést mutatnak. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. 
A civilszervezetek és a sportszervezetek támogatása az előirányzottnak megfelelően teljesült. A társadalmi, és szociálpolitikai juttatások teljesítése elmaradt a tervezethez képest. Az igénylők rászorultsági szintje alapján, valamint takarékossági szempontokat is figyelembe véve került felosztásra.
4. A pénzmaradványok változásának tartalma és okai
A 2012. évi pénzmaradványunk az előző évhez képest csökkent. A fent említett beruházások önrészének biztosítása, a pályázati felhalmozási kiadások megelőlegezése, valamit az ingatlan vásárlás a csökkenés oka. A tárgyévi helyesbített pénzmaradvány előző évhez képest 43 962 e Ft-tal csökkent. 
5. Értékpapír és hitelműveletek alakulása
Önkormányzatunk tulajdonában 2012. évben nem volt Állampapír, értékpapír.
A 2011. évben megkötött szerződés szerinti 80 000 e Ft folyószámlahitelt két alkalommal vettük igénybe, 2012. áprlilis hó 34 747 e Ft, 2012. május hó 23 165 e Ft napelem létesítés finanszírozására. A fenti összeget 2012. október hóban visszafizettük, az Önkormányzatnak nincs hitelállománya.
6. A vagyon alakulása

Önkormányzatunknál 2012. évben vagyon növekmény ellenére a Befektett Eszközök mérleg szerinti értéke 3111 e Ft-tal csökkent az előző évhez képest. Az elszámolt értékcsökkenés összege 2012. évben 117 956 e Ft, valamit sejeltezésre került 21 470 e Ft értékű elavult használhatatlan eszköz és szellemi termék. 
A készpénz állomány az előző évi 63 491 e Ft-ról 243 288 e Ft-ra növekedett 2012. december 31 –ig.
Tisztelt Képviselő-testület!
Az államháztartási törvény előírásainak megfelelően mutatjuk be az Önkormányzat és a Polgármesteri Hivatal költségvetésének teljesítését a 3. és 3.a. számú mellékletben. A 4. számú melléklet részletezi a Környezetvédelmi Alap felhasználását 2012. évbe. Az 5. számú mellékletben beszámolunk önkormányzatunk 2012. december 31-i hitelállományáról, hiteltipusonkénti részletezésben.

A 6. számú melléklet tartalmazza a többéves elkötelezettséggel járó kiadási tételeket évenkénti bontásban.

A 7. számú melléklet Martfű Város 2012. évi költségvetésének pénzügyi mérlegét szemlélteti.
A működési és felhalmozási célú bevételek, és kiadások mérlegét a 8 sz. melléklet mutatja be.

A 9. sz. melléklet tartalmazza az Önkormányzat 2012. évi pénzmaradvány elszámolását intézményi bontásban.
Tájékoztatást adunk az önkormányzat által 2012. évben nyújtott úgynevezett közvetett támogatásokról és kedvezményezettekről a 10. számú mellékletben.
A 11. sz. táblázatban az Önkormányzatnál 2012. évben megvalósuló európai forrásból finanszírozott programok, projektek kerülnek bemutatásra.

Mellékeljük beszámolónkhoz az önkormányzatunk vagyoni helyzetét bemutató kimutatásunkat (12. számú melléklet). Az önkormányzati és intézményi vagyon forgalomképesség szerinti kimutatását, a 12.a. számú melléklet tartalmazza. 

A 13. számú mellékletben Martfű Város Önkormányzatának 2012. évi egyszerűsített mérlegét, a 14. számú mellékletben pedig az egyszerűsített pénzmaradvány – kimutatást részletezzük.
A 15. számú melléklet Martfű Város Önkormányzatának 2012. évi egyszerűsített eredmény-kimutatását, a 16. számú melléklete pedig az egyszerűsített éves pénzforgalmi jelentést mutatja be.
Az önkormányzat tulajdonában lévő ingatlanvagyon nyilvántartási és adatszolgáltatási rendjéről a 147/1992. (XI.6.) Kormányrendelet rendelkezett.

Továbbá mellékeljük:

· A 2012. évi könyvvizsgáló által auditált egyszerűsített beszámolót a független könyvvizsgálói jelentéssel együtt.

· Nyilatkozatot, a 370/2011. (XII.31.) Kormányrendelet melléklete szerint.

· Tájékoztatót, a Polgármesteri Hivatal 2012. évi belső ellenőrzési tevékenységéről.

Tisztelt Képviselő-testület!

Kérem a beszámoló megvitatását és a mellékelt rendelet-tervezet elfogadását.

Martfű, 2013. április 17.

